Konkarikansanedustaja Ben Zyskowicz (kok.) arvostelee Perussuomalaisten nuorten puheenjohtaja Sebastian Tynkkystä tämän muslimeja koskevista kommenteista.

Ben Zyskowiczin mielestä Sebastian Tynkkynen kiihottaa ihmisiä islaminuskoisia vastaan. INKA SOVERI / ATTE KAJOVA

Tynkkynen totesi viime viikolla Facebook-kirjoituksessa, että Suomen tulisi pyrkiä karkottamaan vailla kansalaisuutta olevat muslimimaahanmuuttajat.

– Jos keskustelu alennetaan tälle tasolle ja tällä linjalla jatketaan, minä voin yhtä hyvin vaatia, että Tynkkynen palautetaan BB-taloon, Zyskowicz sanoo tiedotteessa.

Hänen mukaansa maahanmuutosta pitää voida keskustella yhtä avoimesti kuin muistakin politiikan osa-alueista. Zyskowiczin mukaan Tynkkysen kommenteissa on kuitenkin kyse islamin vastaisesta kiihotuksesta.

– Tässä ei tosiasiassa ole kyse maahanmuuttopolitiikasta, vaan islaminuskoisten ihmisten vastaisesta kiihotuksesta ja rasistisesta ajattelusta.

Tynkkynen syyttää Zyskowiczia vääristelystä

Tynkkysen mukaan Zyskowicz vääristelee hänen Facebook-kirjoituksensa sisältöä.

– Puhuin siitä, että palautusautomaatti pitää saada pyörimään täysillä, jotta ihmiset, joilla ei ole nyt syytä oleskelulupaan, saadaan takaisin kotopuoleen pikaisesti. En väittänyt missään kohtaa, että kaikki muslimit tulee maasta poistaa, Tynkkynen sanoo STT:lle sähköpostitse.

Sebastian Tynkkynen tuli alun perin tunnetuksi osallistuttuaan Big Brother -ohjelmaan. Hän nousi Perussuomalaisten nuorten puheenjohtajaksi vuonna 2014.